รัฐบาลไทย-ข่าวทำเนียบรัฐบาล-เลขาธิการ คปภ. ย้ำนโยบายคุ้มครองสิทธิประโยชน์ประชาชนด้านประกันภัย
วันศุกร์ที่ 12 ตุลาคม 2561
เลขาธิการ คปภ. ย้ํานโยบายคุ้มครองสิทธิประโยชน์ประชาชนด้านประกันภัย
• โดยตรวจเข้มนายหน้าประกันภัยรวมถึงธนาคารพาณิชย์ที่ได้รับใบอนุญาตเป็นนายหน้าประกันภัยทั่วประเทศ พร้อมประชุมให้ธนาคารขายประกันภัยปฏิบัติตามกฎหมายอย่างเคร่งครัด
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่าที่ผ่านมา สํานักงาน คปภ. มีนโยบายที่ชัดเจนในการขับเคลื่อนการคุ้มครองผู้บริโภคด้านการประกันภัยตั้งแต่กระบวนการต้นน้ําจนถึงปลายน้ํา เพื่อกํากับดูแลการดําเนินงานของบริษัทประกันภัยให้อยู่บนพื้นฐานความถูกต้องเป็นไปตามหลักกฎหมาย และจรรยาบรรณของผู้ประกอบธุรกิจประกันภัย โดยเฉพาะการคุ้มครองสิทธิประโยชน์เชิงป้องกัน (Preventive) ทั้งการกํากับดูแลด้านเสถียรภาพความมั่นคงทางการเงินของบริษัทประกันภัย (Prudential Supervision) และการยกระดับพฤติกรรมทางการตลาดของอุตสาหกรรมประกันภัย (Market Conduct) ซึ่งหนึ่งในกระบวนการสําคัญในการกํากับพฤติกรรมทางการตลาดของระบบประกันภัยเพื่อให้ประชาชนผู้บริโภคเกิดความเชื่อมั่น และเชื่อถือ คือกระบวนการตรวจสอบคนกลางประกันภัยที่เข้มข้น ที่ได้มีการดําเนินการอย่างต่อเนื่อง โดยมีวัตถุประสงค์เพื่อให้คนกลางประกันภัยมีการปฏิบัติงานที่สอดคล้องกับกฎหมาย กฎระเบียบ รวมทั้งประชาชนได้รับประโยชน์สูงสุดจากการทําประกันภัย ซึ่งขอบเขตการตรวจสอบครอบคลุมตัวแทนและนายหน้าประกันภัย ทั้งประเภทบุคคลธรรมดาและประเภทนิติบุคคล รวมถึงธนาคารที่ได้รับใบอนุญาตเป็นนายหน้าประกันภัยด้วย เนื่องจากทุกช่องทางถือเป็นช่องทางการเข้าถึงระบบประกันภัยของประชาชนที่ล้วนแล้วแต่มีความสําคัญ
ในปี 2561 สํานักงาน คปภ. ยังคงดําเนินการออกตรวจสอบนายหน้าประกันภัยประเภทนิติบุคคล รวมถึงธนาคารอย่างเข้มข้นต่อเนื่อง สําหรับการตรวจสอบธนาคารพาณิชย์นั้น สํานักงาน คปภ. ได้จัดทีมดําเนินการออกตรวจทั้งในส่วนกลางและส่วนภูมิภาคเพื่อให้ครอบคลุมสาขาของธนาคารที่มีอยู่ทั่วประเทศ โดยอาศัยกําลังสําคัญของสํานักงาน คปภ. ในส่วนภูมิภาคที่กระจายอยู่ทั่วประเทศ และในการตรวจสอบธนาคารพาณิชย์ สํานักงาน คปภ. ยังได้ประสานความร่วมมือกับธนาคารแห่งประเทศไทย (ธปท.) ในฐานะหน่วยงานกํากับดูแลหลักของภาคธนาคารร่วมกันตรวจสอบการดําเนินการของธนาคารที่ทําหน้าที่เสนอขายผลิตภัณฑ์ประกันภัยให้ประชาชน รวมถึงยังมีการบูรณาการความร่วมมือกับสมาคมธนาคารไทย โดยได้มีการประชุมหารือร่วมกันเพื่อแลกเปลี่ยนข้อมูลที่เป็นประโยชน์ในการกํากับดูแลควบควบคุมคุณภาพการเสนอขายผลิตภัณฑ์ประกันภัยของธนาคารอย่างต่อเนื่อง ทั้งนี้ ผลจากการตรวจสอบหากพบการกระทําความผิด สํานักงาน คปภ. จะใช้มาตรการจากเบาไปหาหนัก เพื่อเปิดโอกาสให้มีการปรับปรุงแก้ไขก่อน ควบคู่ไปกับการแจ้งข้อสังเกตไปยังธนาคารแห่งประเทศไทย และธนาคารพาณิชย์ที่เกี่ยวข้องด้วย
อนึ่ง กระบวนการออกตรวจสอบของ สํานักงาน คปภ. ครอบคลุมการตรวจสอบพฤติกรรมทางการตลาดในการเสนอขายผลิตภัณฑ์ประกันภัยของธนาคารในทุกด้าน ตั้งแต่การตรวจสอบพื้นที่ที่ทําการเสนอขายผลิตภัณฑ์ประกันภัย การตรวจสอบคุณสมบัติของพนักงานที่เสนอขาย กระบวนการควบคุมคุณภาพการเสนอขายผลิตภัณฑ์ประกันภัย เอกสารประกอบการเสนอขาย ระบบการควบคุมภายในและระบบการควบคุมความเสี่ยง และยังรวมถึงกระบวนการเสนอขายและการให้ข้อมูลของพนักงานกับลูกค้าว่ามีความถูกต้องเพียงพอหรือไม่ นอกจากนี้ ยังได้มีการประชุมเชิญผู้บริหารของธนาคารเข้ามารับฟังแนวนโยบายในการกํากับดูแลคนกลางประกันภัย เพื่อให้เกิดความชัดเจนในการให้ข้อมูลของธนาคารต่อผู้บริโภคในการซื้อผลิตภัณฑ์ประกันภัย โดยล่าสุดเมื่อวันที่ 2 ตุลาคม ที่ผ่านมา เนื่องในโอกาสที่เลขาธิการ คปภ. พร้อมคณะผู้บริหารสํานักงาน คปภ. ได้ลงพื้นที่จังหวัดพัทลุง จึงได้เชิญนายปิยะ วงศ์แสงคําประธานชมรมธนาคารจังหวัดพัทลุง กรรมการชมรม และผู้แทนจากธนาคารพาณิชย์ สถาบันการเงินทั้ง 13 แห่งในจังหวัดพัทลุงมาประชุมเพื่อรับมอบนโยบายเกี่ยวกับการเสนอขายกรมธรรม์ประกันภัยผ่านธนาคาร โดยเน้นย้ําให้ธนาคารปฏิบัติตามกฎหมายอย่างเคร่งครัด เพื่อลดปัญหาข้อร้องเรียน และขจัดปัญหาการฝ่าฝืนกฎหมายที่อาจสุ่มเสี่ยงต่อการถูกดําเนินคดีและเพิกถอนใบอนุญาต
“เพื่อให้ประชาชนได้รับความคุ้มครองจากการทําประกันภัยมากที่สุด สํานักงาน คปภ. จึงขอให้ประชาชนที่สนใจในการทําประกันภัย มีการตรวจสอบใบอนุญาตผู้เสนอขาย แจ้งความต้องการการทําประกันภัยให้ชัดเจน ตรวจสอบเอกสารก่อนที่จะยืนยันการทําประกันภัยเพื่อให้มั่นใจว่าได้รับความคุ้มครองตรงตามที่ต้องการ โดยสามารถศึกษาข้อมูลเพิ่มเติมได้จากข้อแนะนําประชาชนในการซื้อประกันภัยผ่านธนาคารจากเว็บไซต์ของสํานักงาน คปภ. (www.oic.or.th) ทั้งนี้ หากมีเรื่องปรึกษา/ร้องเรียนเกี่ยวกับการทําประกันภัย สามารถติดต่อมายังสํานักงาน คปภ. ได้ทั้งในส่วนกลางและส่วนภูมิภาคทั่วประเทศ หรือสายด่วน คปภ. 1186” เลขาธิการ คปภ. กล่าวย้ําในตอนท้าย